Տարօրինակ դեպքեր․ Առաջին Ստվերը

**«Տարօրինակ դեպքեր․ Առաջին Ստվերը»**  (), Քեյթ Թրեֆրիի թատերական ներկայացումը՝ հիմնված Դաֆեր եղբայրների, Ջեք Թորնի և Թրեֆրիի հեղինակած բնօրինակ պատմության վրա։ Սյուժեն հանդիսանում է «Տարօրինակ դեպքեր» հեռուստասերիալի իրադարձություններին նախորդող պատմություն՝ փրիքվել։ Ներկայացման բեմադրությունը իրականացրել են Սթիվեն Դալդրին և Ջասթին Մարտինը։ Նախադիտումը տեղի է ունեցել 2023 թվականի նոյեմբերի 17-ին, իսկ պաշտոնական բացումը եղել է նույն թվականի դեկտեմբերի 14-ին՝ Լոնդոնի Վեսթ Էնդի «Phoenix» թատրոնում։ Պիեսը Բրոդվեյում սկսել է ցուցադրվել Նյու Յորքի «Marquis Theatre»-ում՝ 2025 թվականի ապրիլի 22-ից։ «Variety» ամսագրին տված հարցազրույցում Դաֆեր եղբայրները հաստատել են, որ ներկայացումը հանդիսանում է հեռուստասերիալի անբաժան մաս։

## Սյուժե
### Նախաբան
1943 թվականին Միացյալ Նահանգներն իրականացնում է  «USS Eldridge» նավի հետ կապված գաղտնի փորձարկումներ՝ հույս ունենալով ուժային դաշտի միջոցով այն դարձնել անտեսանելի և աննկատ գերմանացիների համար։ Սակայն փորձարկման արդյունքում նավը տեղափոխվում է «Abyss», որտեղ անձնակազմի մեծ մասին սպանում են տարօրինակ մարդանման արարածները։

### Գլուխ առաջին․ «Աղջիկը ոչ մի տեղից»
1959 թվականին Քրիլների ընտանիքը՝ կազմված Վիկտորից, նրա կին Վիրջինիայից, նրանց ավագ որդի Հենրիից և կրտսեր դուստր Ալիսից, տեղափոխվում է Ինդիանա նահանգի Հոքինս քաղաքի իրենց նոր տուն։ Հենրին հոգեբանական խնդիրներ ունեցող, տանջված պատանի է՝ օժտված է բացառիկ տելեկինետիկ կարողություններով։ Նա դժվարությամբ է ընկերներ գտնում Հոքինսի ավագ դպրոցում, սակայն շուտով մտերմանում է դպրոցի տնօրենի դուստր Փեթի Նյուբիի հետ։

Փեթին համոզում է Հենրիին, որ նրա ունակությունները չար չեն, և որ նա կարող է դրանք վերահսկել ու օգտագործել բարու համար։ Հենրին Փեթիի համար ստեղծում է «տեսիլք», որտեղ աղջիկը կարող է ինքնաարտահայտվել երգի միջոցով և ստանալ բոլորի աջակցությունը։ Նրանց միջև ձևավորվում է ռոմանտիկ կապ։ Նրանք հանդիպում են ամեն օր դպրոցից հետո և ի վերջո համբուրվում։ Այդ ընթացքում Ջոյս Մալդոնադոն (Բայերս) փորձում է բեմադրել դպրոցական ներկայացում՝«Dark of the Moon» վերնագրով։

Մի օր, երբ Հենրին մենակ էր ձեղնահարկում, նա ընկնում է ստվերային էակի ազդեցության տակ։ Նրա միտքը տեղափոխվում է «մարտադաշտ»։ Այդ վիճակում նա սպանում է մի քանի կենդանիների, այդ թվում՝ Քլաուդիա Յաունթի կատու Փրենսերին։ Հենրիին սկսում են հետապնդել մարդանման հրեշի տեսիլքները, և նա վախենում է, որ հրեշը կարող է իրեն ստիպել սպանել Փեթիին։ Դրանից հետո Փեթիի եղբայր Բոբը միավորվում է Ջոյսի և նրա ընկեր Ջեյմս (Ջիմ) Հոփերի հետ՝ կենդանիների սպանությունները հետաքննելու նպատակով։

Փեթին համոզում է Հենրիին օգտագործել իր ուժերը և գտնել իր կենսաբանական մորը։ Սակայն «դատարկության» մեջ գտնվելիս Հենրին կորցնում է վերահսկողությունը և կրկին բախվում հրեշին։ Սա վախեցնում է Փեթիին։ Նույն պահին աղջկա հայրը ներս է մտնում և ականատես լինում տեսարանին։ Վերջինս հարձակման է ենթարկվում և գրեթե սպանվում ստվերի ազդեցության տակ գտնվող Հենրիի կողմից։ Փեթին Հենրիին համոզում է պայքարել՝ ասելով, որ հավատում է նրա բարությանը և սիրում է նրան։ Հենրին պատասխանում է, որ ինքն էլ է սիրում Փեթիին, և կարողանում է կանգնեցնել իրավիճակը։ Այնուամենայնիվ, Փեթիի հայրը կուրանում և ծանր վնասվածքներ է ստանում։

Պարոն Նյուբին տեղափոխվում է հիվանդանոց, իսկ Հենրիի մայրը՝ Վիրջինիան, նրան ուղարկում է դոկտոր Մարտին Բրենների մոտ։ Պարզվում է, որ Վիրջինիան Բրենների դեղերի ազդեցության տակ վերջինիս պատմել է իր որդու մասին ողջ ճշմարտությունը։ Երբ պարոն Նյուբին արթնանում է, նա Փեթիին ասում է, որ Հենրին իրեն փրկել է հրեշից։ Նա թղթի վրա նկարում է ստվերային էակին և տալիս դստերը․ դա «Mind Flayer»-ն էր։

### Գլուխ երկրորդ․ «Կապիտան Միդնայթ»
Բրենները Հենրիին տեղափոխում է Հոքինսի ազգային լաբորատորիա, որտեղ նրանք քննարկում են անցյալը։ Պարզվում է, որ Բրենների հայրը եղել է «USS Eldridge» նավի կապիտանը և միակ փրկվածը, որը վերադարձել է իրական աշխարհ՝ ծանր վնասվածքներով և յուրահատուկ արյան տեսակով։ Մահվան շեմին նա բացահայտել է տեղի ունեցածի ողջ ճշմարտությունը, ինչից հետո Բրենները սկսել է Նևադայի փորձարկումը՝ փորձելով կրկնել «Eldridge»-ի միջադեպը։

Բրենների գործընկեր գիտնականներից մեկը դառնում է Խորհրդային Միության լրտես՝ գողանալով կարևոր տեխնոլոգիա և տեղափոխելով այն Նևադայի քարանձավ։ Այդ ժամանակ երիտասարդ Հենրին և Քրիլների ընտանիքը ապրում էին մոտակայքում՝ Ռեյչել քաղաքում։ Քարանձավներն ուսումնասիրելիս և հեռադիտակով խաղալիս Հենրին պատահաբար ակտիվացնում է գողացված տեխնոլոգիան, որի արդյունքում նա և դավաճան գիտնականը տեղափոխվում են «Տարածություն X» ()։

Այդտեղ Հենրին ենթարկվում է ստվերային էակի ազդեցությանը։ Չնայած նա 12 ժամ անց վերադառնում է տուն, նրա անձը փոխվում է, և նա ձեռք է բերում յուրահատուկ արյան տեսակ։ Ավելի ուշ Բրենները կարողանում է գտնել Հենրիին՝ քարանձավում նրա թողած հեռադիտակի շնորհիվ։

Զգայական մեկուսացման խցիկի միջոցով Հենրին Բրեններին ցույց է տալիս մարդանման արարածին։ Բրենները արարածին տեսնում է  էկրանի միջոցով։ Երբ Բրենները փորձում է ստիպել Հենրիին սպանել բանտարկյալի, Հենրին կոտրվում է և կորցնելով ինքնատիրապետումը՝ դանակահարում է երկու պահակների։ Նա խնդրում է Բրեններին իրեն բաց թողնել։ Բրենները հասկանում է, որ տղան նվիրված է ինչ-որ մեկին և այդ պատճառով չի կարող սպանել․ ավելի ուշ նա պարզում է, որ այդ անձը Փեթին է։ Նա երդվում է գտնել ու սպանել աղջկան։

Հենրին վերադառնում է տուն, սակայն զգում է, որ ընտանիքը դժգոհ է իր վերադարձից։ Կարդալով մոր մտքերը՝ նա հասկանում է, որ Վիրջինիան ցանկանում է իրեն կրկին ուղարկել Բրենների մոտ։ Հենրին ամբողջությամբ ընկնում է ստվերային էակի ազդեցության տակ և այդ վիճակում սպանում է Վիրջինիային և Ալիսին, ապա կորցնում գիտակցությունը։ Վիկտոր Քրիլը նույնպես ուշագնաց է լինում։

Մի քանի ժամ անց ուշքի գալով՝ Հենրին գնում է Հոքինսի ավագ դպրոց՝ Փեթիին Բրեններից փրկելու համար, հենց այն պահին, երբ «Dark of the Moon» ներկայացումը պատրաստվում է սկսվել։ Բեմի վերևի կառույցների վրա նա հանդիպում է Փեթիին, սակայն նրանց ընդհատում է Բրենները, որը հայտնվում է բեմի մյուս կողմում։ Բրեններն ասում է, որ Փեթին Հենրիի թուլությունն է, իսկ Փեթին խնդրում է նրան չլսել Բրեններին։ Փորձելով չկորցնել ինքնատիրապետմումը՝ Հենրին ասում է Փեթիին, որ գտել է վերջինիս կենսաբանական մորը՝ Լաս Վեգասի «Stardust» կազինոյի երգչուհուն։ Ստվերային էակը կրկին վերահսկում է Հենրիին, և նա Փեթիին ցած է նետում բեմից։

Բրենները Հենրիին վերադարձնում է լաբորատորիա, Փեթին տեղափոխվում է հիվանդանոց, իսկ Վիկտոր Քրիլը մեղադրվում է Վիրջինիայի և Ալիսի սպանության մեջ՝ Ջոյսի, Բոբի և Ջիմի ենթադրությունների հիման վրա։

1963 թվականին Ջոյսն ու Ջիմը հրաժեշտ են տալիս միմյանց, երբ Ջիմը մեկնում է Վիետնամի պատերազմին մասնակցելու։

### Վերջաբան
Մի քանի տարի անց արդեն մեծացած Հենրին կրկին գտնվում է Հոքինսի լաբորատորիայում՝ կապված վիճակում։ Օգտագործելով իր ուժերը՝ նա պարզում է, որ Փեթին ողջ է մնացել, դուրս է գրվել հիվանդանոցից, սակայն այժմ քայլում է ձեռնափայտով։ Նա տեսնում է Փեթիին Լաս Վեգասում, որտեղ վերջինս ներկայացումից հետո  հանդիպում է իր մորը․ նրանք ճանաչում են միմյանց և գրկախառնվում։

Բրենները հայտնում է Հենրիին, որ փորձարկվողների վրա իրականացված արյան փոխներարկումները հաջող են եղել, և որպես պարգև՝ ազատում է նրան կապանքներից։ «Ծիածան սենյակ»-ում () Հենրին ծանոթանում է երեխաներից մեկի հետ։ Նա ասում է․ «Բարև, Տասնմեկ, ես մեզ համար մի նոր բան ունեմ»։ Կայծակ է փայլում, և պատին երևում է Վեկնայի ուրվագիծը։

## Նախապատմություն
2022 թվականի հուլիսին հայտնի է դառնում, որ մշակվում են «Տարօրինակ դեպքեր»-ի վրա հիմնված բեմական սփին-օֆֆ ներկայացում և հեռուստասերիալ։ Ներկայացման պրոդյուսերն է Սոնիա Ֆրիդմանը, ռեժիսորներն են Սթիվեն Դալդրին և Ջասթին Մարտինը, իսկ սցենարի հեղինակը՝ Քեյթ Թրեֆրին է։ Պիեսը հիմնված է Դաֆեր եղբայրների, Ջեք Թորնի և Թրեֆրիի հեղինակած բնօրինակ պատմության վրա։

Ներկայացման և հեռուստասերիալի չորրորդ եթերաշրջանի վրա զուգահեռ աշխատելիս, Դաֆեր եղբայրների մոտ առաջացել է գաղափար։ Ըստ այդ գաղափարի՝ դոկտոր Բրենները Հենրի Քրիլի արյունն օգտագործել է, որպեսզի ստեղծի այլ տելեկինետիկ ունակություններով օժտված երեխաների (որոնցից ամենահաջողվածը  Տասնմեկն էր)՝ Սառը պատերազմի ժամանակաշրջանում նրանց որպես «կենդանի զենքեր» օգտագործելու նպատակով։ Դաֆեր եղբայրները սկսել են զարգացնել այդ գաղափարը՝ այն կապելով սերիալի հիմնական չարագործի հետ, քանի որ հետաքրքիր էին համարում ուսումնասիրել Տասնմեկի ունակությունների ծագումը։

## Ստեղծման պատմություն
### Վեսթ էնդ (2023)
2023 թվականի մարտի 1-ին պաշտոնապես հայտարարվել է ներկայացման անվանումը՝ «Stranger Things: The First Shadow»։ Նախադիտումները սկսվել են 2023 թվականի նոյեմբերի 17-ին, իսկ  պաշտոնական բացումը եղել է դեկտեմբերի 14-ին՝ Լոնդոնի Վեսթ Էնդի «Phoenix Theatre» թատրոնում։

Բեմադրությունն իրականացրել են Սթիվեն Դալդրին և Ջասթին Մարտինը։ Ձևավորումը կատարել է Միրիամ Բյութերը, զգեստների ձևավորումը՝ Բրիջիթ Ռայֆենշթյուլը, լուսավորությունը՝ Ջոն Քլարքը, ձայնային էֆեկները՝ Փոլ Արդիթին։ Իլյուզիաների ձևավորումն ու վիզուալ էֆեկտները իրականացրել են Ջեյմի Հարիսոնը և Քրիս Ֆիշերը, վիդեո ձևավորումն ու վիզուալ էֆեկտները՝ «59 Productions» ընկերությունը։ Ռեժիսորներից մեկը Քորալ Մեսեմն է։ Վարսահարդարման, մազերի և դիմահարդարման ձևավորումը կատարել է «Campbell Young Associates»-ը։ Քասթինգը իրականացրել է «Jessica Ronane Casting CDG»-ն, իսկ միջազգային քասթինգի խորհրդատվությունը՝ Ջիմ Քարնահանը։ Տեխնիկական տնօրենը Գարի Բիսթոնն է («Gary Beestone Associates»)։

2023 թվականի սեպտեմբերի 20-ին ներկայացվել է դերասանական ամբողջական կազմը։ Դերակատարների թվում են Օսկար Լլոյդը՝ Ջեյմս «Ջիմ» Հոփեր Կրտսերի դերում, Իզաբելլա Փեփասը՝ Ջոյս Մալդոնադոյի դերում, Քրիս Բաքլին՝ Բոբ Նյուբիի դերում, Լուիս ՄաքՔարթնին՝ Հենրի Քրիլի դերում, Փեթրիք Վեյլը՝ դոկտոր Բրենների դերում, Էլլա Քարունա Ուիլյամսը՝ Փեթի Նյուբիի դերում, Մայքլ Ջիբսոնը՝ Վիկտոր Քրիլի դերում, և Լորեն Ուորդը՝ Վիրջինիա Քրիլի դերում։

2025 թվականի ապրիլի 15-ին Նեթֆլիքս հարթակում թողարկվել է «Behind the Curtain: Stranger Things: The First Shadow» վավերագրական ֆիլմը, որը ներկայացնում է պիեսի ստեղծումը և  Վեսթ Էնդում դրա առաջին ցուցադրությունը։

2025 թվականի հունիսին ռեժիսոր Ջասթին Մարտինը նշել է, որ հանդիսատեսը զգալիորեն ավելի աղմկոտ էր, քան սովորաբար։ Հարցումների համաձայն՝ հանդիսատեսի շուրջ 60 տոկոսը նախկինում երբեք թատրոն չէր այցելել, ինչի արդյունքում նրանք ներկայացման ընթացքում կերել են փոփքորն և արձագանքել շատ բնական ձևով։

### Բրոդվեյ (2025)
2024 թվականի օգոստոսի 6-ին հայտարարվել է, որ ներկայացումը 2025 թվականի սկզբին կտեղափոխվի Բրոդվեյ։ Նախադիտումները «Marquis Theatre**»** թատրոնում սկսվել են 2025 թվականի մարտի 28-ին, իսկ պաշտոնական բացումը կայացել է ապրիլի 22-ին։ Հայտարարվել է, որ Լուիս ՄաքՔարթնին 2025 թվականին Բրոդվեյում կրկին կկատարի Հենրի Քրիլի դերը։

Բոբ Նյուբիի դերում նախապես ընտրված էր Նիկոլաս Էլդրիջը, սակայն պրեմիերայից առաջ նրան փոխարինել է Խուան Կառլոսը։

## Գլխավոր դերասանական կազմ և կերպարներ

### Նշանակալի փոխարինումներ
#### Վեսթ Էնդ End (2024–ներկա)

* **Վիկտոր Քրիլ** - Էնդրյու Լենգթրի
* **Վիրջինիա Քրիլ** - Լորեն Օ'Նիլ
* **Ոստիկանապետ Հոփեր** - Էնդրյու Ուիփ
* **Տնօրեն Նյուբի** - Ռուֆուս Ռայթ

#### Բրոդվեյ (2025–ներկա)
*  **[[Վեկնա|Հենրի Քրիլ]]** - Ջեյմս Քեմբել Մ․ Բաուեր (վերջաբան, միայն մեկ անգամ)

## Մրցանակներ և նոմինացիաներ
### Վեսթ Էնդ, 2024

### Բրոդվեյ, 2025

## Ծանոթագրություններ

## Արտաքին հղումներ
*

Կատեգորիա:Բրիտանական պիեսներ
Կատեգորիա:Պիեսներ